Raportointitaulukoiden täyttäminen on lakisääteinen velvollisuus ja välttämätön edellytys sille, että Eurostat voi valvoa tietojen laatua. Asetuksen (EY) N:o 479/2009 8 artiklan 2 kohdan mukaan jäsenvaltioiden on toimitettava Eurostatille asiaankuuluvat tilastotiedot, joilla ”tarkoitetaan erityisesti seuraavia:

Syksyn ilmoitusjaksolla (tietojen toimittamisen määräajasta, joka oli 1. lokakuuta, tietojen julkaisemispäivään eli 21. lokakuuta 2015) Eurostat otti yhteyttä kaikkien jäsenvaltioiden kansallisiin tilastoviranomaisiin pyytääkseen lisätietoja ja saadakseen selvennyksiä kirjaussääntöjen soveltamiseen tiettyjen transaktioiden kohdalla. Tänä aikana Eurostat ja kansalliset viranomaiset kävivät vilkasta kirjeenvaihtoa. Ensimmäiset selvennyspyynnöt lähetettiin kaikille maille 6. päivään lokakuuta mennessä. Sen jälkeen 27 maalle lähetettiin toiset pyynnöt ja kahdeksalle maalle kolmas pyyntö. Eurostat pyysi joitakin jäsenvaltioita toimittamaan tarkistettuja raportointitaulukoita. Lokakuussa 2015 annettuihin tietoihin tehdyt muutokset eivät useimmissa tapauksissa muuttaneet merkittävästi vuosien 2011–2014 alijäämä- ja velkatasoja.

2.2.2.Konsultointikäynnit ja menetelmiä koskevat tarkastuskäynnit

Asetuksessa (EY) N:o 479/2009 säädetään konsultointikäynneistä ja menetelmiä koskevista tarkastuskäynneistä. Jäsenvaltioihin tehdään säännöllisesti (vähintään joka toinen vuosi) konsultointikäyntejä, joiden tarkoituksena on tarkastella toimitettuja tietoja ja menetelmällisiä kysymyksiä, keskustella tilastollisista lähteistä ja arvioida, noudatetaanko asiaankuuluvia kirjaussääntöjä (jotka koskevat esimerkiksi julkisyhteisöjen rajaamista, kirjausajankohtaa ja julkisen talouden transaktioiden ja velkojen luokitusta).

Jäsenvaltioihin tehtävien liiallisia alijäämiä koskevaan menettelyyn liittyvien käyntien lukumäärä on kasvanut viime vuosina. Jos Eurostat ottaa jonkin jäsenvaltion kohdalla esiin jonkin erityisen tärkeän kysymyksen, jota ei voida ratkaista muutoin kuin tapaamalla kyseisiä viranomaisia, tähän jäsenvaltioon järjestetään tapauskohtainen käynti.

Vuonna 2015 Eurostat teki liiallisia alijäämiä koskevaan menettelyyn liittyviä konsultointikäyntejä seuraavasti: Viro (20. ja 21. tammikuuta), Italia (2. ja 3. helmikuuta), Kroatia (26. ja 27. helmikuuta), Yhdistynyt kuningasunta (28. ja 29. huhtikuuta), Ruotsi (19. ja 20. toukokuuta), Latvia (26. ja 27. toukokuuta), Puola (29. ja 30. kesäkuuta), Espanja (9. ja 10. heinäkuuta), Alankomaat (1. ja 2. syyskuuta), Slovenia (7. ja 8. syyskuuta), Kreikka (23. ja 24. syyskuuta), Romania (12. ja 13. marraskuuta, 17. ja 18. joulukuuta), Suomi (19. ja 20. marraskuuta) ja Slovakia (8. ja 9. joulukuuta). Lisäksi tehtiin tapauskohtainen käynti Itävaltaan (14. lokakuuta).

Kunkin konsultointikäynnin lopulliset tulokset, mukaan lukien esitetyt toimenpiteet ja esiin tuotujen ongelmien tilanne, toimitetaan talous- ja rahoituskomitealle ja julkaistaan Eurostatin verkkosivustolla. Toimenpiteiden toteuttaminen parantaa tietojen laatua ajan mittaan.

Eurostat suorittaa menetelmiä koskevia tarkastuskäyntejä ainoastaan, jos se on havainnut tietojen laadussa merkittäviä riskejä tai mahdollisia ongelmia etenkin sovellettavien menetelmien, käsitteiden tai luokitusten osalta. Eurostat ei tehnyt yhtään menetelmiä koskevaa tarkastuskäyntiä vuonna 2015.

2.2.3.Eurostatin erityiset neuvot

Jäsenvaltiot pyytävät Eurostatilta säännöllisesti lausuntoja suunnitteilla olevien tai jo suoritettujen transaktioiden kirjausta koskevista kysymyksistä. Eurostat antaa neuvontaa voimassa olevien ohjeiden mukaisesti. Noudattaakseen asetuksen (EY) N:o 479/2009 avoimuussäännöstä Eurostat julkaisee lausuntonsa , ellei kyseinen jäsenvaltio esitä vastalauseita. Eurostat julkaisi 8 ennakko-ohjetta vuonna 2015. Eurostat on antanut myös Belgialle, Kreikalle, Puolalle ja Slovakialle ohjeita, joiden julkistamista kyseiset jäsenvaltiot vastustivat luottamuksellisista syistä.

2.2.4.Tutkimuksia julkisen talouden valvonnan täytäntöönpanosta euroalueella

Euroopan parlamentin ja neuvoston asetuksessa (EU) N:o 1173/2011 valtuutetaan komissio aloittamaan tutkinta, jos epäillään tapahtuneen tahallisesta väärien tietojen ilmoittamisesta tai törkeästä huolimattomuudesta johtuvaa tilastojen väärentämistä.

Komissio päätti 11. heinäkuuta 2014 aloittaa muodollisen tutkintamenettelyn mahdollisesta tilastojen väärentämisestä Valencian alueella Espanjassa (Comunidad Valenciana) .

Tämä oli ensimmäinen kerta, kun komissio käytti talouspolitiikan ohjauspaketin (ns. six-pack-lainsäädännön) mukaisia uusia toimivaltuuksiaan tutkiakseen mahdollista jäsenvaltion velka- ja alijäämätietojen väärentämistä.

Komissio hyväksyi 7. toukokuuta 2015 kertomuksen, jossa otettiin huomioon Espanjan toimittamat huomautukset, ja suositti, että neuvosto määrää sakkoa. Kertomuksessa todettiin, että eräs Espanjan julkisyhteisöjen sektorilla toimiva taho, Valencian autonomisen yhteisön alueellinen tarkastusvirasto, oli törkeästi laiminlyönyt velvoitteitaan kirjata terveydenhuollon menoja ja noudattaa suoriteperusteista kirjanpitoa kansantalouden tilinpidossa (EKT 95). Tästä seurasi, että Espanjan Eurostatille maaliskuussa 2012 ilmoittamat tiedot julkistalouden alijäämästä olivat virheellisiä. Väärien tietojen ilmoittaminen loppui vuonna 2012. Kertomuksessa viitataan erityisesti Valencian alueen toimittamiin tilastoihin. Espanjan kansallisten tilastojen paikkansapitävyyttä ei aseteta kyseenalaiseksi.

Neuvosto päätti 13. heinäkuuta 2015 langettaa Espanjalle 18,93 miljoonan euron sakon siitä, että julkistalouden alijäämää koskevat tiedot oli esitetty virheellisesti törkeän huolimattomuuden vuoksi.

Espanja riitautti komission päätöksen aloittaa tutkinta ja neuvoston päätöksen määrätä sakkoa ja vei ne käsiteltäviksi unionin tuomioistuimessa. Unionin yleinen tuomioistuin hylkäsi 3. syyskuuta 2015 komission päätöstä koskevan kumoamiskanteen asiassa T-676/14 antamassaan tuomiossa. Neuvoston päätöksen kumoamista koskeva kanne on edelleen vireillä.

2.2.5.Viime aikoina käsiteltyjä menetelmäkysymyksiä

Tavanomaiseen tapaansa Eurostat arvioi EKT 2010:n sääntöjen asianmukaista noudattamista, erityisesti suhteessa tuoreimpiin asetuksen (EY) N:o 479/2009 10 artiklan 2 kohdan mukaisiin päätöksiinsä. Päätökset sisältyvät julkisen talouden alijäämää ja valtion velkaa käsittelevään käsikirjaan (”Manual on Government Deficit and Debt”), jonka viimeisin versio julkaistiin elokuussa 2014 . Vuoden 2016 alkupuolella julkaistava käsikirjan uusi versio (vuoden 2016 painos) sisältää EKT 2010:n mukaisiksi muutettuja lukuja, ja siinä on otettu huomioon menetelmäkysymyksiä tarkastelevan työryhmän vuoden 2015 aikana tekemän työn tulokset.

Vuonna 2015 Eurostat antoi jäsenvaltioille edelleen lisäselvennyksiä liiallista alijäämää koskevan menettelyn ja julkisyhteisöjen rahoitustilastojen kirjaussääntöihin. Nämä selittävät asiakirjat, joihin kuuluvat 17. maaliskuuta 2015 julkaistu asiakirja EU:n talousarvion vaikutuksen tilastollisesta kirjaamisesta omia varoja koskevan asetukseen tehdyn tarkistuksen jälkeen (The statistical recording of EU budgetary contributions, following an amendment to the Own Resources Regulation) ja menetelmiä koskeva ohjausasiakirja energiatehokkuussopimusten vaikutuksesta julkisyhteisöjen tilinpitoon (The impact of energy performance contracts on government accounts), täydentävät EKT 2010:n yleisiä sääntöjä. Eurostat julkaisee ohjeet jäsenvaltioita kuultuaan.

2.2.6.Perustana olevan julkisyhteisöjen tilinpidon yhtenäisyys